Die GEPF weier steeds om inligting bekend te maak - Solidariteit WêreldSolidariteit Wêreld
Tuis › Mediaverklarings › Die GEPF weier steeds om inligting bekend te maak
Die GEPF weier steeds om inligting bekend te maak
Donderdag | 02 November | 2017
Die vakbond Solidariteit het vandag aangedui dat die staatspensioenfonds (GEPF) steeds weier om inligting oor moontlike staatskaping en ongelyste beleggings aan die vakbond te verskaf. Dit volg nadat die voorsitter van die parlement se staande komitee oor finansies, Yunus Carrim, die GEPF gemaan het om aan Solidariteit se aansoek gehoor te gee.
Volgens Schalk de Bruyn, die hoof van Spesiale Projekte by Solidariteit, het die vakbond dié inligting op 28 Augustus ingevolge die Wet op die Bevordering van Toegang tot Inligting (Paia) aangevra. "Nie net het die GEPF versuim om binne 30 dae op dié instruksie te reageer nie, maar hulle het ook 'n direkte instruksie van die voorsitter verontagsaam," het De Bruyn gesê.
De Bruyn wys daarop dat die GEPF volgens artikel 25(3) van dié wet konkrete redes vir hul weiering van inligting aan ons moet verskaf. "Die GEPF het egter nie duidelike redes aan-gevoer oor hoekom hulle weier om aan ons versoek te voldoen nie en voldoen daarom nie aan die bepalings van artikel 25(3) nie," het De Bruyn gesê.
"Solidariteit gaan nie die saak daar laat nie. Ons volgende stap is om die hof met 'n hofaansoek te nader," het De Bruyn saamgevat.